ข่าวดี! เกาหลีเหนือประกาศยกเลิกภาวะสงคราม
เกาหลีเหนือ-ใต้บรรลุข้อตกลงแล้ว หลังการประชุมฉุกเฉินที่หมู่บ้านปันมุนจอม ซึ่งอยู่ในเขตปลอดทหารในชายแดนของประเทศทั้ง 2
25 ส.ค. 2558

นายมิน ยุง-วุค โฆษกทำเนียบประธานาธิบดีเกาหลีใต้ กล่าวว่า เกาหลีใต้และสาธารณรัฐประชาธิปไตยประชาชนเกาหลี (DPRK) หรือเกาหลีเหนือ ได้บรรลุข้อตกลงกันแล้ว หลังการประชุมฉุกเฉินที่หมู่บ้านปันมุนจอม ซึ่งอยู่ในเขตปลอดทหารในชายแดนของประเทศทั้ง 2
นายมินระบุว่า ทั้ง 2 ฝ่ายได้บรรลุข้อตกลงช่วงหลังเที่ยงคืนของวันจันทร์ที่ 24 ส.ค.เวลา 00.55 น.ตามเวลาท้องถิ่น หรือ 22.55 น.ตามเวลาไทยเมื่อวานนี้ หลังจากที่ได้เริ่มการเจรจาตั้งแต่เมื่อวันเสาร์ที่ผ่านมา รวม 43 ชั่วโมง
ทั้งนี้ นายคิม วาน-จิน หัวหน้าที่ปรึกษาฝ่ายความมั่นคงของประธานาธิบดีปาร์ค กึน-ฮเย ของเกาหลีใต้ กล่าวว่า เกาหลีเหนือได้แสดงความเสียใจต่อเหตุการณ์ที่ทหารเกาหลีใต้ 2 นายได้รับบาดเจ็บจากการเหยียบกับระเบิดในเขตปลอดทหาร (DMZ) และเกาหลีเหนือได้ตัดสินใจยกเลิกการประกาศภาวะกึ่งสงครามกับเกาหลีใต้
ด้านเกาหลีใต้ได้ตัดสินใจยุติการเปิดลำโพงกระจายเสียงต่อต้านเกาหลีเหนือในเที่ยงวันอังคารที่ 25 ส.ค. ขณะเดียวกัน เกาหลีทั้ง 2 ฝ่ายยังได้เห็นพ้องที่จะจัดการให้ครอบครัวของชาวเกาหลีจากทั้ง 2 ประเทศได้พบปะกันในปลายเดือนหน้า นอกจากนี้ เจ้าหน้าที่จากเกาหลีเหนือและใต้ยังได้ตกลงกันที่จะจัดการเจรจาต่อไปเพื่อพัฒนาความสัมพันธ์ทวิภาคี โดยอาจจัดขึ้นที่กรุงโซล หรือกรุงเปียงยาง
 
ที่มา: สำนักข่าวอินโฟเควสท์